Therese (stumfilm)

Therese (med undertittel: Et gjensyn i natten, svensk tittel: ) er et svensk stumfilm  fra 1916 i regi av Victor Sjöström. Manuset ble skrevet av E.V. Juhlström, som var et pseudonym for Ester Julin og Victor Sjöström. Som litterære forelegg hadde de to manus av de danske forfatterne Johanne Skram Knudsen (datter av Amalie Skram) og Poul Knudsen. Produksjonsleder var Eilif Skaar. Filmen er ikke bevart.

 Om filmen 
Filmen bygger på en bearbeidet versjon av fjerde akt av manuskriptet til filmen Gatans barn fra 1914, som ikke ble benyttet da Gatans barn ble spilt inn. I stedet ble det brukt til å lage en ny og helt frittstående film. I begynnelsen av Therèse gjenkjenner man trekk fra hvordan Gatans barn sluttet: en mor må forlate sitt lille barn og forbys å noensinne treffe barnet igjen. Lili Bech spilte moren i begge filmene, men de øvrige rollefigurene, rollefigurenes navn og miljøene som handlingen utspiller seg i, er totalt forskjellige.

Innspillingen fant i det alt vesentlige sted i Svenska Biografteaterns studio i Stockholm, med noen scener filmet i foajeen til kinoen Röda Kvarn.

 Handling 
Den unge Therèse har fulgt foreldrenes råd og giftet seg med en ansett og velstående, men betydelig eldre jurist, häradshövding Rell. Hun lever et stille og rolig liv og er mest opptatt av sin lille sønn. Therèse innleder et vennskap med den unge kriminalrättsassessor Ramb.
Selv om det foreløpig ikke har utviklet seg til noe mer, mishager det Rell såpass mye at han brutalt viser henne på dør. Sønnen skal hun aldri mer få møte. 

Therèse reiser utenlands. Årene går. Hun lever et eventyrlig og ekstravagant liv hvor hun blir omsvermet og bortskjemt for sin skjønnhet. Når hun flere år senere får vite at hennes mann er død, bestemmer hun seg for å vende tilbake og lete etter sønnen.

På en restaurant blir Therèse kjent med en gjeng studenter. Hun følger med dem hjem på nachspiel hos den unge studenten Gerhard. Der blir Therèse og Gerhard til slutt alene igjen. Han gjør iherdige tilnærmelser, men hun klarer å avverge dem, og så sovner han i en stol. Da oppdager Therèse et fødselsmerke på den unge studentens hals, og forstår at Gerhard er hennes sønn. Forskrekket flykter hun derfra.

Senere samme natt oppstår det en brann i leiligheten, og om morgenen blir Gerhard funnet død, kvalt av røyken. Den intetanende Therèse kommer for å møte Gerhard og blir pågrepet av politiet. 

Under rettssaken benekter hun kategorisk å være skyld i Gerhards død. Til slutt forteller hun sin forsvarsadvokat hvordan det hele henger sammen, og han tror på henne og starter sin egen etterforskning. Da bryter det plutselig ut en ny og like uforklarlig brann i Gerhards leilighet, og ved felles anstrengelser klarer advokaten og politiet i fellesskap å avdekke den eiendommelige årsaken til begge branntilfellene. Therèse blir frikjent og renvasket. På nytt går hun ensom ut i livet.

 Rolleliste (i utvalg) 
 Lili Bech – Therèse
 Lars Hanson – studenten Gerhard
 Albin Lavén – häradshövding Rell
 Mathias Taube – advokat Kembell
 Robert Sterling – kriminalrättsassessor Ramb
 Albert Ståhl – Donne
 Josua Bengtson – en detektiv
 Jenny Tschernichin-Larsson – Therèses mor

Referanser

 Eksterne lenker 

Kategori:Svenske stum-dramafilmer
Kategori:Svenske stumfilmer
Kategori:Filmer fra 1916